
ACORD 221/2007, D’11 DE JULIOL, DEL PLE DEL CONSELL DE L’AUDIOVISUAL DE CATALUNYA

Expedient núm. 2/O/2007. Incoació d’expedient administratiu per acordar, si escau, la resolució del contracte administratiu subscrit per la societat Publi 20,SL per a la gestió indirecta de l’explotació del servei públic de televisió digital local del programa número 4 integrat al canal múltiple 39 amb referència TL07B 

1. Antecedents

1. La societat Publi 20,SL té adjudicada la concessió per a la prestació del servei públic de televisió digital local, en règim de gestió indirecta, del programa número 4 del canal 39 amb referència TL07B de la demarcació de Sabadell, mitjançant Acord de Govern de data 18 de juliol de 2006. El  contracte concessional es va signar el 15 d’octubre de 2006.

2. La societat Publi 20,SL va adquirir, entre d’altres, dins de la proposa  econòmica, integrada en el sobre B, presentada en el concurs d’adjudicació de l’esmentada concessió, el següent compromís: “Els socis de Publi 20,SL han adoptat el compromís exprés de no alterar substancialment l’estructura accionarial durant tot el període de vigència de la concessió del present concurs, i successives renovacions i, en cap cas, a afectar-ne el control. Aquest compromís es garanteix amb un 10% de la garantia definitiva”.
Per a l’adopció d’aquest compromís Publi 20,SL va obtenir una puntuació de 50 punts, que segons el barem de valoració, era la màxima que es podria obtenir per aquest tipus de compromís.

Per tal de respondre del compliment del contracte, es va constituir a favor del Govern de la Generalitat una garantia per un import total de cent mil euros (100.000 €), la qual cosa es va acreditar mitjançant el resguard de dipòsit emès per la Caixa General de Dipòsits en data 8 d’agost de 2006. L’avalista de la societat Publi 20,SL és l’entitat Banc de Sabadell,SA.

3. Segons consta a aquest Consell, la societat Publi 20,SL està participada per les societats Club de Ràdio Terrassa,SA (25%) i Radio Club 25,SA (75%).   

4. Mitjançant l’Acord 220/2007, d’11 de juliol, del Ple del Consell de l’Audiovisual de Catalunya, s’han autoritzat diversos negocis jurídics relatius a la modificació accionarial de la societat Club de Ràdio Terrassa,SA (Expedient 03/A/07), mitjançant la compravenda d’accions per part de diversos accionistes a favor de la societat Eurobroadcasting,SL. Aquestes operacions han comportat que Eurobroadcasting,SL adquireixi el control de Club de Ràdio Terrassa,SA ostentant el 69,26% del seu capital. De la documentació aportada a l’esmentat expedient es desprèn que Eurobroadcasting,SL també ha comprat diverses accions de la societat Radio Club 25,SA, adquirint així mateix el control d’aquesta. 

D’altra banda, segons consta a la documentació aportada a l’expedient 03/A/07, Eurobroadcasting,SL està participada per la societat Kiss Capital Group, Sociedad de Capital Riesgo de Régimen Simplificado,SA (99,99987%), que forma part del Grup empresarial Radio Blanca, essent l’altre soci el Sr. [...] (0,00013%). De l’anàlisi de l’entramat d’empreses que integren Kiss Capital Group, Sociedad de Capital Riesgo de Régimen Simplificado,SA, es desprèn que qui controla indirectament a la societat Eurobroadcasting,SL, adquirent de les accions de Club de Ràdio Terrassa,SA i de Radio Club 25,SA, és el Sr. [...].

De les escriptures aportades en aquest mateix expedient (03/A/07) es dedueix que Eurobroadcasting,SL té interès en l’adquisició de la totalitat de l’accionaritat de les societats Radio Club Terrassa,SA i Radio Club 25,SA per integrar-les en el Grup empresarial Radio Blanca, incorporant a aquest grup les llicències que tenen atorgades dites societats, relacionant entre d’altres la concessió atorgada d’un programa per a la prestació d’un servei públic de televisió digital local a la demarcació de Sabadell concedida a la societat Publi 20,SL.

Al marge de la intencionalitat que es pugui despendre de les escriptures aportades per a la sol·licitud d’autorització dels negocis jurídics i de les compravendes d’accions efectuades a favor d’Eurobroadcasting,SL (Expedient 03/A/07), el cert és que s’ha afectat al control de la societat Publi 20,SL, que passa a ser dominada per Eurobroadcasting,SL, pertanyent al Grup empresarial Radio Blanca.

Cal manifestar, també, que segons declaració del Sr. Jordi Llobet, Secretari no Conseller de Club de Radio Terrassa,SA, aportada a l’esmentat expedient 03/A/07 en data  4 de d’abril de 2007, a petició d’aquest Consell, l’administrador únic de Publi 20,SL és la societat Eurobroadcasting,SL.

2. Fonaments de dret

a. Competència del Consell de l’Audiovisual de Catalunya

L’article 115 de la LCA estableix que el Consell de l’Audiovisual de Catalunya té entre d’altres, la funció d’atorgar llicències que habiliten per a prestar el servei de comunicació audiovisual i garantir-ne el compliment de les condicions. 

b. Causa de  resolució del contracte de gestió del serveis públic

L’article 167 del Text refós de la Llei de Contractes de les administracions públiques, aprovat pel Real Decret Legislatiu 2/2000, de 16 de juny, relaciona les causes de resolució del contracte de gestió de serveis públics i remet a l’article 111 del mateix cos legal, que estableix les causes de resolució dels contractes en general.

La lletra g) de l’article 111 estableix com a causa de resolució contractual “L’incompliment de les restants obligacions contractuals essencials”.

En quest sentit, la clàusula tercera del contracte de concessió en règim de gestió indirecta de l’explotació del servei públic de televisió digital local, signat per la societat Publi 20, SL, en data 15 d’octubre de 2006, manifesta que són obligacions contractuals essencials:

“a) El respecte als paràmetres tècnics assignats.

b) El compliment de les obligacions adquirides pel concessionari, d’acord amb el que estableix el Plec de clàusules que regeix el present contracte (Annex I).

c) Els compromisos particulars concrets pel concessionari en el sobre B de la seva proposta, que s’adjunta com a Annex II, formant-ne part d’aquest contracte.”

A aquests efectes, el compromís assumit, entre d’altres, en el procés concessional, com ja s’ha manifestat a l’antecedent 2 d’aquest Acord, és:“Els socis de Publi 20,SL han adoptat el compromís exprés de no alterar substancialment l’estructura accionarial durant tot el període de vigència de la concessió del present concurs, i successives renovacions i, en cap cas, a afectar-ne el control”.
De fet, aquest compromís no fa més que reforçar la previsió legal establerta a l’article 41.4 de la LCA que diu textualment “Durant els tres primers anys el titular no pot fer modificacions en la composició accionarial que comportin un canvi substancial en el control de l’entitat corresponent.”
Així mateix, el plec de clàusules administratives particulars i de prescripcions tècniques del contracte de gestió del servei públic de televisió digital local estableix, a la seva clàusula 26.1, que el concessionari amb caràcter general estarà obligat a complir tant les obligacions imposades en aquest plec com les acceptades per l’Administració d’acord amb les millores presentades en la seva proposició.

Pel que fa a la garantía oferta pel concessionari, l’article 113.4 del Text Refós de la Llei de Contractes de les Administracions Públiques estableix, que: “Cuando el contrato se resuelva por incumplimiento culpable del contratista le será incautada la garantía y deberá además, indemnizar a la Administración los daños y perjuicios ocasionados en lo que exceda de la garantía incautada”. 

En aquest sentit, i com ja s’ha manifestat, l’entitat avalista de Publi 20,SL és la societat Banc de Sabadell,SA.                                                                          

A la vista del que s’ha exposat i davant el possible incompliment del prestador del serveis de televisió digital local, Publi 20,SL, del compromís concessional adquirit dins la proposta econòmica integrada en el sobre B, de no afectar en cap cas el control de la societat, el Ple del Consell de Audiovisual de Catalunya adopta els següents:

ACORDS
1. Que s’incoï expedient per poder acordar, si escau, la resolució del contracte administratiu, subscrit per Publi 20,SL, per a la concessió en règim de gestió indirecta de l’explotació del servei públic de televisió digital local del programa número 4 integrat en el canal múltiple 39 amb referència TL07B de la demarcació de Sabadell. En qualsevol moment al llarg d’aquest procediment, podran acordar-se les mesures cautelars que corresponguin.  

2. Que es doni tràmit d’audiència a la societat Publi  20,SL per tal que, dins dels deu dies naturals següents a la notificació d’aquesta resolució, presenti les al·legacions que cregui convenients .

3. Que es doni tràmit d’audiència a l’entitat Banc de Sabadell,SA, avalista de Publi 20,SL, per tal de que, dins dels deu dies naturals següents a la notificació d’aquesta resolució, presenti les al·legacions que cregui convenients.

4. Notificar aquest Acord a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 11 de juliol de 2007

Josep M. Carbonell i Abelló       
                Dolors Comas d’Argemir i Cendra

President             


                Consellera secretària

